## Uredba o pravu nošenja o načinu uporabe oružja službenih osoba Vojne sigurnosne agencije

### NN 83/2003 (21.5.2003.), Uredba o pravu nošenja o načinu uporabe oružja službenih osoba Vojne sigurnosne agencije

# VLADA REPUBLIKE HRVATSKE

1008

Na
temelju članka 39. stavka 1. Zakona o sigurnosnim služ­ba­ma  Republike
Hrvatske  (»Narodne novine«,  br.
32/2002  i 38/2002), Vlada
Republike Hrvatske je, na prijedlog ministra obrane i uz prethodnu suglasnost
Predsjednika Republike Hrvatske, na sjednici održanoj 15. svibnja 2003. godine
donijela

## UREDBU

### o pravu noŠenja i naČinu uporabe oruŽja sluŽbenih osoba Vojne sigurnosne agencije

I. TEMELJNE ODREDBE

Članak 1.

Ovom se Uredbom propisuje pravo na nošenje i način
uporabe oružja te nošenje streljiva službenih osoba Vojne sigurnosne agencije
(u daljnjem tekstu: VSA).

Članak 2.

Pod oružjem u smislu ove Uredbe smatra se kratko i
dugo vatreno oružje (u daljnjem tekstu: kratko i dugo oružje) koje nose
službene osobe VSA (u daljnjem tekstu: službena osoba).

II. KRATKO VATRENO ORUŽJE

Članak 3.

Službena osoba može zadužiti kratko oružje nakon
izdavanja službene iskaznice.

Članak 4.

Službena osoba, po ispunjenju uvjeta iz članka 3. ove
Uredbe, zadužuje jedno kratko oružje s 50 komada streljiva odgo­va­rajućeg
kalibra.

Dio streljiva službena osoba je dužna umetnuti u
spremnike do njihova puna kapaciteta, a preostalu količinu čuvati na siguran
način.

Ukoliko je službena osoba uporabila oružje, zadužuje
streljivo koje nedostaje do 50 komada.

Sastavni dio kompleta za oružje službene osobe jesu
korice za oružje i korice za pričuvni spremnik.

III. DUGO VATRENO ORUŽJE

Članak 5.

Službena osoba može zadužiti dugo oružje i pripadajuće
streljivo kada je to nužno za uspješno izvršenje određene službene zadaće.

Odobrenje za zaduženje službene osobe dugim oružjem
izdaje ravnatelj VSA ili osoba koju ovlasti na temelju plana provedbe službene
zadaće iz stavka 1. ovog članka.

Članak 6.

Službena osoba razdužuje dugo oružje i streljivo
odmah po izvršenju službene zadaće.

IV. NOŠENJE I UPORABA ORUŽJA

Članak 7.

Službena osoba ovlaštena je u obavljanju poslova iz
djelokruga VSA nositi oružje i streljivo i to prikriveno na prikladan način.

Kada je
službena osoba VSA u vojnoj odori, oružje nosi sukladno propisima Oružanih
snaga Republike Hrvatske.

Članak 8.

Službena osoba zadužuje oružje i streljivo s
pripadajućim priborom u Odjelu potpore VSA po pisanom odobrenju ravnatelja VSA.

Ravnatelj izdaje pisano odobrenje temeljem pisanog
zahtjeva načelnika službe u koju je službena osoba raspoređena.

Članak 9.

Službena osoba VSA ovlaštena je uporabiti oružje kad
u obavljanju poslova iz djelokruga VSA na drugi način ne može zaštititi
vlastiti život ili tijelo, život ili tijelo osobe koju štiti odnosno život ili
tijelo drugih ljudi.

Pri uporabi oružja službena osoba mora nastojati
izbjeći usmrćivanje druge osobe.

Kad postoje opravdavajući razlozi za uporabu oružja
iz stavka 1. ovog članka, službena osoba dužna je poštivati propisani postupak
(isticanje upozorenja, zastrašivanje) temeljen na propisima o policiji.

Članak 10.

Službena osoba VSA smije nositi kratko oružje i izvan
službe.

Kada nosi oružje izvan službe službena osoba može
uporabiti oružje pod okolnostima i na način iz članka 9. ove Uredbe.

Članak 11.

Kada službena osoba ne nosi oružje dužna ga je čuvati
odvojeno od streljiva i odložiti na sigurno mjesto izvan dohvata drugih osoba.

Članak 12.

Ova Uredba stupa na snagu danom objave u »Narodnim
novinama«.

Klasa: 200-01/03-01/02
Urbroj: 5030109-03-7
Zagreb, 15. svibnja 2003.

Predsjednik
**Ivica Račan**, v. r.

Uredba, NN 83/2003-1008